**Pályázati felhívás**

Tiszakécske Város Önkormányzatának Képviselő-testülete az Önkormányzat által az államháztartáson kívüli források átvételéről és az államháztartáson kívülre nyújtott támogatásokról szóló 14/2020. (VI.29.) önkormányzati rendelet szerint pályázatot hirdet Tiszakécske városban a civil szervezetek számára.

Tiszakécske Város Önkormányzatának Képviselő-testülete a civil szervezetek számára, pályázati eljárás keretében, céljelleggel, elszámolási kötelezettséggel, vissza nem térítendő pénzbeli támogatást nyújt.

**A pályázat célja:**

A Tiszakécske város területén működő civil szervezeteknek a közösség érdekében végzett, közcélú tevékenységének elősegítése, a lakosság számára nyújtott sportprogramok, sporttevékenységek megvalósításának elősegítése, valamint a civil szervezetek működési feltételeinek támogatása.

Segíteni azon önszerveződő egységek munkáját, amelyek:

* részt vállalnak az Önkormányzat sokrétű feladataiból;
* a társadalom egy-egy speciális csoportját összefogják, érdekeiket képviselik, ügyeiket intézik;
* emberbaráti, jótékonysági (karitatív) célú feladatokat látnak el, önzetlenül segítséget nyújtanak az arra rászorulóknak, közösségi jószolgálati munkát vállalnak;
* a város lakossága számára a rendszeres sportoláshoz szükséges lehetőségek megteremtését, a sport népszerűsítését biztosítják.

**Támogatást nyújtó szervezet:**

Tiszakécske Város Önkormányzata

**Támogatás formája:**

Vissza nem térítendő támogatás, elszámolási kötelezettséggel.

**Támogatás célja:**

1. A szervezet működéséhez szükséges költségek támogatása.
2. A szervezet tevékenységi köréhez kapcsolódó programok, rendezvények költségeinek támogatása.
3. Más pályáztató szervezethez benyújtott pályázat önrészének biztosítása.

**Pályázók köre – támogatási feltételek:**

A pályázaton részt vehetnek azon az egyesülési jogról a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény szerinti civil szervezetek, melyek a következő feltételeknek együttesen megfelelnek:

1. A szervezet legalább 1 éve működik.
2. A szervezet Tiszakécskén megvalósuló programokat, tevekénységeket szervez, a lakosság széles rétegeinek kulturált szórakozási és sport lehetőségeket nyújt.
3. A szervezet tagjai hozzájárulnak egyéni teljesítményükkel a város hírnevének öregbítéséhez.
4. Éves beszámolójukat letétbe helyezték.

**A támogatásra fordítható pénzkeret összesen: 5.790.000.- Ft.**

1. Kulturális tevékenység támogatására: 2.316.000.- Ft
2. Sporttevékenység támogatására: 3.474.000.- Ft

A kulturális támogatási forma összegéből 10%-os tartalékalapot, a sporttevékenység támogatási forma összegéből 20%-os tartalékalapot kell képezni.

A pályázaton nem indulhatnak pályázóként és nem részesülhetnek támogatásban a közpénzekből nyújtott támogatások átláthatóságáról szóló 2007. évi CLXXXI. törvény 6.§-a által kizárt szervezetek.

**Pályázat benyújtásának módja és határideje:**

Pályázni a kiírás melléklete szerinti adatlapon és az ahhoz kötelezően csatolandó mellékletek beadásával lehet.

A támogatásról a pályázati kiírás 3. függeléke szerinti támogatási szerződést kell kötni.

**A pályázatok beküldési határideje: 2021. július 8.**

**Helye: Tiszakécskei Polgármesteri Hivatal, 6060 Tiszakécske, Kőrösi u. 2.**

**Az elbírálás határideje: 2021. július 31.** (melyről a pályázó írásban értesítést kap)

A pályázat kiírójának joga van a pályázat egy részét vagy egészét indokolás nélkül eredménytelennek nyilvánítani.

A pályázati adatlap és a hozzá kapcsolódó nyomtatványok letölthetők a [www.tiszakecske.hu](http://www.tiszakecske.hu) honlapról.

Tiszakécske, 2021. június 24.

 Tiszakécske Város Önkormányzatának

 Képviselő-testülete